

 **Република Србија**

 **МИНИСТАРСТВО**

**УНУТРАШЊЕ И СПОЉНЕ ТРГОВИНЕ**

 Број: 338-00-24/2022-05

 Датум: 6.12.2022. године

 Београд

**ПОЗИВ ПРОИЗВОЂАЧИМА ХЛЕБА ЗА КУПОВИНУ БРАШНА ТИПА „Т-500“ ПО СУБВЕНЦИОНИСАНИМ ЦЕНАМА ИЗ РОБНИХ РЕЗЕРВИ**

На основу Уредбе Владе Републике Србије о обавезној производњи и промету хлеба („Сл. гласник РС“, бр. 87/22, 97/22, 111/22 и 130/2022), (у даљем тексту: Уредба) и Закључка Владе Републике Србије о интервентној продаји брашна типа „Т-500” произвођачима хлеба, 05 број: 339-9093/2022 од 10. новембра 2022. године, (у даљем тексту: Закључак), Министарство унутрашње и спољне трговине оглашава Позив произвођачима хлеба за куповину брашна типа „Т-500” по субвенционисаним ценама.

**Овај Позив се односи на преосталу количину брашна типа „Т-500“ од 30.000 тона по наведеном закључку Владе, и то у укупној количини од 2.206 тона.**

**1. Пријављивање произвођача**

Сви произвођачи хлеба са територије Републике Србије, који су у моменту доношења Уредбе били регистровани за обављање поменуте делатности, заинтересовани за куповину брашна типа „Т-500” по субвенционисаним ценама из робних резерви, могу се пријавити Министарству унутрашње и спољне трговине, на начин што ће попуњен и скениран образац Пријаве из Прилога 1 послати на имејл адресу: iva.simatovic@must.gov.rs

Контакт телефон за додатна питања је 011/362-1991.

Пријављивање траје **закључно са 13. децембром 2022. године.**

**2. Одређивање количина брашна које се могу купити**

Критеријуми за одређивање количина брашна типа „Т-500”, које произвођачи хлеба могу купити из робних резерви по субвенционисаним ценама су следећи:

* Произвођач хлеба мора бити регистрован за производњу хлеба и пецива;
* Произвођач хлеба мора бити активно правно лице, у смислу да се на дан објављивања Уредбе бавио производњом хлеба;
* Максималне количине брашна које произвођачи хлеба могу купити биће одређене пропорционално њиховој производњи хлеба од брашна типа „Т-500” по максималној произвођачкој цени од 45,88 динара по векни (члан 3. Уредбе), почевши од 9. августа 2022. године, до 31. октобра 2022. године и намераваној производњи по произвођачкој цени од 45,88 динара по векни или другој произвођачкој цени, коју одреди Влада Републике Србије, до 9. фебруара 2023;
* Водиће се рачуна о равномерној расподели брашна на територији Републике Србије.

Министарство унутрашње и спољне трговине, ће коначне спискове, са одређеним максималним количинама брашна, доставити Републичкој дирекцији за робне резерве.

Произвођачи хлеба, који се нађу на списковима, у обавези су да са Републичком дирекцијом за робне резерве закључе уговоре о куповини брашна, у којима ће се тачно дефинисати све што је битно за реализацију посла.

**3. Продаја брашна**

Пшенично бело брашно „Т-500“, које ће бити преузимано из складишта Републичке дирекције за робне резерве, у паковању 50/1 кг нето масе или у ринфузном стању, са прописаном декларацијом, или у другу расположиву амбалажу**.**

Цена брашна из робних резерви, износи 33 динара по килограму, укључујући ПДВ, утоварено у возило купца код складиштара Pепубличке дирекције за робне резерве.

Након извршене уплате средстава, произвођачи хлеба ће добити писани налог за преузимање пшеничног брашна „Т-500“, које ће се преузимати у млиновима, који ће вршити млевење за потребе Републичке дирекције за робне резерве.

Контакт особа у Републичкој дирекцији за робне резерве је: Снежана Обрадовић, број телефона 011/323-9052, Татјана Делић 011/3343-652, Драгица Цајнер 021/526-890.

Трошкове транспорта брашна сносе произвођачи хлеба.

 МИНИСТАР

 Томислав Момировић

Припремила:

Клара Ђекић

Сагласан:

Жељко Ракић, начелник Одељења за трговину и развој конкуренције

Прилог 1:

|  |  |
| --- | --- |
| Пословно име произвођача: |  |
| Адреса произвођача: |  |
| Одговорно лице: |  |
| Лице за контакт: |  |
| Број телефона (фиксни и мобилни): |  |
| Имејл адреса: |  |
| Матични број: |  |
| ПИБ Број: |  |
| Шифра и назив делатности: |  |
| Број рачуна и назив банке:  |  |
| Укупан број произведених векни хлеба од брашна типа ”Т-500”, тежине 500 грама, по произвођачкој цени која није прелазила 45,88 динара у месецу септембру 2022. године: |  |
| Укупан број произведених векни хлеба од брашна типа ”Т-500”, тежине 500 грама, по произвођачкој цени која није прелази 45,88 динара у месецу октобру 2022. године: |  |
| Укупан број произведених векни хлеба од брашна типа ”Т-500”, тежине 500 грама, по произвођачкој цени која није прелазила 45,88 динара у месецу новембру 2022. године: |  |
| Потребна количина брашна (у тонама) за производњу хлеба од брашна типа ”Т-500”, тежине 500 грама, по произвођачкој цени која не прелази 45,88 динара, за период до 9. фебруара 2023: |  |
| Намеравана производњу хлеба (у векнама) од брашна типа ”Т-500”, тежине 500 грама, по произвођачкој цени која не прелази 45,88 динара, за период до 9. фебруара 2023: |  |

Под пуном кривичном и материјалном одговорношћу гарантујем за тачност података

 Место и датум: М.П. Одговорно лице:

 \_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_